সমাজ কতটা সভ্য বা অসভ্য –মহান আল্লাহতায়ালা সে বিচারটি দেশের মসজিদ মাদ্রাসা, কলেজ-বিশ্ববিদ্যালয়, কল-কারখানা, রাস্তাঘাট, বহুতল বিল্ডিং, নামাযী-রোযাদার ও টুপি-দাড়িওয়ালাদের সংখ্যা দিয়ে করেন না। মহাপ্রজ্ঞাময় মহান আল্লাহতায়ালার কাছে হিসাব-নিকাশের সে পদ্ধতিটি অতি সহজ। সে বিচারটি হয় দেশে কতটা দৃর্বৃত্তি নির্মূল হলো এবং প্রতিষ্ঠা পেল কতটা সুনীতি -তা দিয়ে। দৃর্বৃত্তির নির্মূলে এবং সুনীতির প্রতিষ্ঠায় যারা বিশ্বে প্রথম হয়, মহান আল্লাহতায়ালার কাছে তারাই মর্যাদার দিক দিয়ে প্রথম। সে ঘোষণাটি তাঁর পক্ষ থেকে অতি স্পষ্ট ভাব ঘোষিত হয়েছে পবিত্র কোরআনের সুরা আল-ইমরানের ১১০ নম্বর আয়াতে । বলা হয়েছে, “তোমরাই (মুসলিমগণ) হচ্ছে সমগ্র মানব জাতির মাঝে শ্রেষ্ঠ, তোমাদের উত্থান ঘটানোর জন্য সমগ্র মানব জাতির জন্য। তোমরা প্রতিষ্ঠা করো ন্যায়ের এবং নির্মূল করো অন্যায়ের।” বিচারের এ মানদন্ডে সমগ্র বিশ্বকুলে মুসলিমগণই এককালে সর্বশ্রেষ্ঠ ছিল। নিজের বাঁচা ও নিজের ধর্ম-পালনে তাদের মধ্যে কোন স্বার্থপরতা ছিল না। তারা বেঁচেছেন সমগ্র মানব জাতির জন্য। তাই মহান আল্লাহতায়ালা থেকে সিরাতুল মোস্তাকীম নিয়ে তারা মক্কা-মদিনায় বসে থাকেননি, জান্নাতের সে পথের সন্ধান দিতে পাহাড়-পর্বত, নদীনালা, বিজন মরুভূমি ও সাগর-মহাসাগর অতিক্রম করে নানা দেশের নানা ভাষার নানা ভাষার মানুষের কাছে পৌঁছেছেন। মানব জাতির এতবড় কল্যাণ আর কেউই করেনি। এভাবেই তাদের হাতে প্রতিষ্ঠা পেয়েছিল সমগ্র মানব ইতিহাসের সর্বশ্রেষ্ঠ সভ্যতার। তারা শুধু মুসলিম নাম ধারণ করে বাঁচেননি; তারা বেঁচেছিলেন উপরুক্ত আয়াতে সর্বশ্রেষ্ঠ হওয়ার জন্য মহান আল্লাহতায়ালা যে মিশনটি সুর্নিদিষ্ট করেছেন তা ধারণ করে। তাদের বাঁচার মধ্যে তাই পার্থিব স্বার্থ্যপ্রাপ্তি ছিল না। তারা ভাবতেন পরকালের বিশাল প্রাপ্তি নিয়ে। পরকালের সে প্রাপ্তির ভাবনাই তাদের মন থেকে পার্থিব স্বার্থের ভাবনাকে ভূলিয়ে দিয়েছিল। পরকালে জান্নাত পাওয়ার জন্যই তাদের জীবনের আমৃত্য মিশন হয়ে দাঁড়ায় “ন্যায়ের প্রতিষ্ঠা এবং অন্যায়ের নির্মূল”য়ে আমৃত্যু জিহাদ। সে জিহাদে তারা শুধু অর্থ, শ্রম ও মেধা দেননি, শতকরা ৭০ ভাগের সাহাবী শহীদও হয়েছেন। অথচ এক্ষেত্রে বাংলাদেশী মুসলিমদের আচরণ সম্পূর্ণ উল্টো। বাংলাদেশে কারা দুর্বৃত্ত সেটি কি কোন গোপন বিষয়? কারা ভোট-ডাকাত, কারা ব্যাংকে ও শেয়ার মার্কেট ডাকাতি করে, কারা ঘুষ খায় -সেটি কি অজানা? দুর্বৃত্তদের নির্মূলে জিহাদ দূরে থাক, দেশের শাসন ক্ষমতায় ভোট-ডাকাত দুর্বৃত্ত শাসকগণ তো বেঁচে থাকে তাদের রাজস্বের অর্থে। তাদের বিজয়ে এবং তাদেরকে ক্ষমতায় রাখতে বহু বাঙালী মুসলিম শুধু ভোটই দেয় না, তাদের পক্ষে কথা বলে, পত্রিকায় লেখে এবং লাঠি, বন্দুক ও ট্যাংক নিয়ে রাজপথেও নামে।